Aleksandrs Pētersons (politiķis)

Aleksandrs Pētersons (dzimis 1926. gada 1. decembrī; miris 2006. gada 11. augustā) bija latviešu sporta pedagogs un politiķis, divu Saeimas sasaukumu deputāts, pārstāvot partiju "Tēvzemei un Brīvībai" un apvienību "Tēvzemei un Brīvībai/LNNK".

 Dzīvesgājums 
Dzimis 1926. gada 1. decembrī Gulbenes apriņķī. Mācījies Rēzeknes 2. pamatskolā, pēc tam 1940. gadā iestājies jaundibinātajā Rēzeknes valsts skolotāju institūtā.

Otrā pasaules kara laikā dienējis Latviešu leģionā, kur iestājies 1943. gadā kā brīvprātīgais 16 gadu vecumā pēc trešā kursa skolotāju institūtā. Kara gaitā nonācis Sarkanās armijas gūstā pēc tam, kad 1945. gadā tika ievainots Kurzemes cietokšņa aizstāvēšanas kaujās pie Remtes, 1946. gadā izbēdzis no karagūstekņu filtrācijas nometnes. Apmeties Praulienā, vectēva mājās.

Mācījās Igaunijas Fiziskās kultūras tehnikumā, kuru beidza 1949. gadā, studēja Latvijas Valsts Fiziskās kultūras institūtā. Nodarbojies ar vieglatlētiku, 1953. gadā izcīnījis Latvijas čempiona titulu desmitcīņā. Strādāja par fiziskās kultūras un sporta pasniedzēju Gulbenē, no 1964. gada Saulkrastu vidusskolā. Atmodas laikā strādājis Murjāņu sporta internātskolā.

Atmodas gados bija viens no Latvijas Tautas frontes līderiem Murjāņos, vēlāk Saulkrastos piedalījās LNNK nodaļas izveidošanā un pamazām iesaistījās politikā. Pēc Latvijas neatkarības atjaunošanas A. Pētersons bija 5. Saeimas un 6. Saeimas deputāts no apvienības "Tēvzemei un Brīvībai/LNNK" saraksta, darbojās Latvijas Republikas Centrālajā zemes komisijā, Izglītības, kultūras un zinātnes komisijā, Pilsonības likuma izpildes komisijā.saeima.lv

Bijis arī Tēvzemes Daugavas Vanagu biedrības, Okupācijas terora upuru atbalsta domes un Pasaules latviešu kultūras centra loceklis. Aizrāvies ar mūziku, pats dziedājis, rakstīja dziesmu vārdus un komponēja mūziku

A. Pētersona laulībā ar ārsti Līviju ir divi dēli: dziedātājs Ingus Pētersons un Ainars Pētersons, profesors Rīgas Stradiņa klīniskajā universitātes slimnīcā.

Dzīvoja Saulkrastos. Miris 2006. gada 11. augustā,timenote.info apglabāts Saulkrastu (Pēterupes) kapsētā.

 Atsauces 

Kategorija:1926. gadā dzimušie
Kategorija:2006. gadā mirušie
Kategorija:"Tēvzemei un Brīvībai" politiķi
Kategorija:Tēvzemei un Brīvībai/LNNK politiķi
Kategorija:5. Saeimas deputāti
Kategorija:6. Saeimas deputāti
Kategorija:Latvijas pedagogi